আমরা আমাদের মশাল জ্বালালাম । গুহার ভিতর গাঢ় অন্ধকার । পায়ের নিচে পিচ্ছল পাথর খন্ড । ঝিরির পানি বয়ে যাচ্ছে কুল কুল করে । ভিতরে বেশ ঠান্ডা । চোখে কিছু দেখছিলাম না । মশালের ম্লান আলোয় সামনের  অন্ধকার ঠেলে আমরা তিনজন আস্তে আস্তে আগাচ্ছি । মাঝে মধ্য গুহার দেয়ালে হাত রেখে ব্যালেন্স নিতে হচ্ছে । এভাবে মিনিট বিশ যাওয়ার পর আমি দেখলাম আমার সাথে কেউ নেই । নাম ধরে ডাকলাম কয়েকবার । দেয়াল-এ বাউন্স খেয়ে আমার ডাকই ফিরে এলো । হাতের মশাল নিভে গেল একসময় । গুহার অন্ধকারে পকেট থেকে মোবাইল সেট বের করলাম । মোবাইল টর্চ-এর আলোয় ধীরে ধীরে এগুতে থাকলাম । আনুমানিক মিনিট পাঁচেক হাঁটার পর মৃদু আলোর রেখা দেখতে পেলাম । হাফ ছেড়ে বাঁচলাম । গুহার শেষ মাথায় এসে পৌঁছালাম । গুহার শেষ মাথায় একটি সিঁড়ি রয়েছে যেটি পাহাড়ের উপরে উঠে  গেছে । সিঁড়ি গোড়ায় আমার দুই সফর সংগী আমার জন্য অপেক্ষা করছে ।  আলু-টিলা গুহায় প্রতিদিন প্রচুর পর্যটক-এর ভীড় হয় । কিন্তু,খুব কম সংখ্যক পর্যটক গুহার ভিতরে প্রবেশ করার সাহস পায় । অনেকের ধারনা ভিতরে বিশাল আকারের অজগর এবং চামচিকা থাকে । আসলে বর্ষার সময় এখানে সাপের আনাগোনা থাকে । তাই শীতকালে যাওয়া ভাল । আমরা অবশ্য গিয়েছিলাম গ্রীষ্মের শুরুতে ।